Μητροπολίτης Σταγών και Μετεώρων Θεόκλητος

Ο Μητροπολίτης Σταγών και Μετεώρων Θεόκλητος (κατά κόσμον Δημήτριος Λαμπρινάκος, Αθήνα, 10 Φεβρουαρίου 1967) είναι Έλληνας θεολόγος και επίσκοπος της Εκκλησίας της Ελλάδος. Υπηρετεί ως Μητροπολίτης της Ιεράς Μητροπόλεως Σταγών και Μετεώρων από το 2017.

 Βιογραφικά στοιχεία 
Ο κατά κόσμον Δημήτριος Λαμπρινάκος γεννήθηκε στην Αθήνα στις 10 Φεβρουαρίου 1967, όπου και μεγάλωσε στην περιοχή του Γκύζη. Είναι το τρίτο και μικρότερο τέκνο της οικογένειάς του. Ο πατέρας του Παναγιώτης Λαμπρινάκος (απεβίωσε το 2002) είχε καταγωγή από τη Μάνη και η μητέρα του Δέσποινα (1934–2001) από την Καλαμάτα. 

Φοίτησε αρχικά στο 24ο Γενικό Λύκειο Αθηνών και στη συνέχεια στη Β΄ Λυκείου μετεγγράφηκε στο Γενικό Εκκλησιαστικό Λύκειο Αθηνών στην οδό Δεινοκράτους, αποφοιτώντας το 1985. Σπούδασε θεολογία στη Θεολογική Σχολή του Εθνικού και Καποδιστριακού Πανεπιστημίου Αθηνών απ' όπου έλαβε πτυχίο. Γνωρίζει και ομιλεί εκτός από την μητρική του, την αγγλική και την αραβική γλώσσα. 

Στις 14 Αυγούστου 1985 εκάρη μοναχός στην Ιερά Μονή Βουλκάνου Μεσσηνίας, λαβών το όνομα Θεόκλητος, προς τιμήν του Αρχιεπισκόπου Αθηνών Θεοκλήτου Β΄. Διέμεινε στο μοναστήρι επί 14 συναπτά έτη, έως το 1999. Χειροτονήθηκε διάκονος το 1988 από τον Μητροπολίτη Μεσσηνίας Χρυσόστομο Β΄ Θέμελη και πρεσβύτερος το 1989 από τον ίδιο αρχιερέα. Υπηρέτησε ως εφημέριος και ιερατικώς προϊστάμενος σε χωριά πέριξ της Μονής Βουλκάνου, μεταξύ άλλων όπως στο χωριό Άμμος και το κεφαλοχώρι Θουρία. Το 1998 έλαβε το οφφίκιο του αρχιμανδρίτη και κατόπιν μετατέθηκε τον Φεβρουάριο του 1998 στον Ιερό Ναό Παμμεγίστων Ταξιαρχών Καλαμάτας, όπου υπηρέτησε ως ιερατικώς προϊστάμενος και πρόεδρος του εκκλησιαστικού συμβουλίου του Ναού έως το 2017. 

Το 2003 ανέλαβε Πρωτοσύγκελλος της Ιεράς Μητροπόλεως Μεσσηνίας, θέση την οποία διατήρησε έως την εκλογή του σε Μητροπολίτη Σταγών το 2017. Από το 2007 έως το 2009 διετέλεσε Ηγούμενος της Ιεράς Μονής Βουλκάνου, κατόπιν διορισμού του από τον Μητροπολίτη Μεσσηνίας Χρυσόστομο Γ΄ (Σαββάτο). 

Ανέπτυξε πλούσιο ποιμαντικό, φιλανθρωπικό και συγγραφικό έργο, δημοσιεύοντας πολλά άρθρα σε περιοδικά και εφημερίδες. Επιπλέον, υπήρξε υπεύθυνος ύλης του περιοδικού «Διδαχή» της Ιεράς Μητροπόλεως Μεσσηνίας. Εκπροσώπησε την Ιερά Μητρόπολη Μεσσηνίας σε διάφορα συνέδρια, όπως στο Χαλέπι της Συρίας, στην Ιταλία και σε διάφορες αποστολές στο Ντητρόιτ των ΗΠΑ, στην Αγία Πετρούπολη.

Μητροπολίτης Σταγών
Στις 6 Οκτωβρίου 2017 εξελέγη από την Ιερά Σύνοδο της Εκκλησίας της Ελλάδος Μητροπολίτης Σταγών και Μετεώρων με 54 ψήφους (επί 80 ψηφισάντων), έχοντας συνυποψηφίους τους Αρχιμανδρίτες Νήφωνα Καψάλη (17 ψήφοι) και Γρηγόριο Κωνσταντίνου (5 ψήφοι, 3 λευκές και 1 άκυρη ψήφος). Την επομένη χειροτονήθηκε επίσκοπος στον Καθεδρικό Ναό Ευαγγελισμού της Θεοτόκου Αθηνών. Την χειροτονία τέλεσε ο Αρχιεπίσκοπος Αθηνών Ιερώνυμος Β΄, συμπαραστατούμενος από μητροπολίτες και επισκόπους της Εκκλησίας της Ελλάδας και του Πατριαρχείου Αλεξανδρείας. Η ενθρόνισή του στην έδρα της Μητρόπολης, την Καλαμπάκα, έγινε στις 25 Νοεμβρίου 2017, στον Μητροπολιτικό Ιερό Ναό Αγίου Βησσαρίωνος Καλαμπάκας.

Το 2019 ίδρυσε την Μητροπολιτική Ακαδημία Θεολογικών και Ιστορικών Ερευνών Αγίων Μετεώρων, με έδρα την Καλαμπάκα. Με πρωτοβουλία του, η Μητρόπολη καθιέρωσε ετήσιες υποτροφίες ύψους τριών χιλιάδων ευρώ σε 11 φοιτητές κάθε χρόνο, στη γιορτή των Τριών Ιεραρχών προσφέρει σε 20 παιδιά λάπτοπ και ποδήλατα, ενώ χορηγεί δύο χιλιάδες ευρώ σε κάθε παιδί που γεννιέται στα χωριά της Μητρόπολης.

 Συγγραφικό έργο 
 Το παρεκκλήσιον του Αγίου Νεκταρίου της ενορίας των Παμμεγίστων Ταξιαρχών Καλαμάτας (2010)
 Λειτουργοί θείας δόξης (2016)

 Παραπομπές 

 Εξωτερικοί σύνδεσμοι 
 Επίσημη Ιστοσελίδα Ιεράς Μητροπόλεως Σταγών και Μετεώρων

Θεοκλητος
Κατηγορία:Έλληνες εκκλησιαστικοί συγγραφείς
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών